**Informatīvais ziņojums**

**„Par ārējās robežas infrastruktūras nekustamā īpašuma objektu un robežapsardzībā izmantojamo kuģošanas līdzekļu atbalsta bāzes tehniskā stāvokļa uzlabošanai nepieciešamo papildu finansējumu”**

**I. Ievads**

Latvijas Republika 2007.gada 21.decembrī pievienojās 1985.gada 14.jūnija Nolīgumam starp Beniluksa Ekonomikas savienības valstu valdībām, Vācijas Federatīvās Republikas valdību un Francijas Republikas valdību par pakāpenisku kontroles atcelšanu pie kopīgām robežām (turpmāk – Šengenas līgums). Saskaņā ar Šengenas līgumu Latvijas Republika, nodrošinot robežkontroli un stabilu imigrācijas kontroles sistēmu, rūpējas ne tikai par savu drošību, bet arī par pārējo Šengenas līguma dalībvalstu iekšējo drošību, jo robežkontrole uz iekšējām robežām ir atcelta visā Šengenas telpā un Latvijas Republikas valsts robeža, kas to norobežo no Krievijas Federācijas un Baltkrievijas Republikas, vienlaikus ir Eiropas Savienības ārējā robeža (turpmāk – ārējā robeža) ar kopējo garumu – 452 km.

Ar Ministru kabineta 2013.gada 18.decembra rīkojumu Nr.667 „Par Latvijas Republikas valsts robežas integrētas pārvaldības koncepciju 2013.–2018.gadam” atbalstītajā Latvijas Republikas Valsts robežas integrētas pārvaldības koncepcijā 2013.-2018.gadam (turpmāk – IBM koncepcija) norādīts, ka: „Reaģēšana uz identificētiem draudiem, - terorisms, trešo valstu pilsoņu nelikumīga pārvietošana (nelegālā imigrācija), pārrobežu noziedzība daudzās formās, korupcija, smagi noziegumi, ekonomikas apdraudējumi, kā arī sabiedrības veselības, augu un dzīvnieku veselības apdraudējumi, godprātīgas prakses nodrošināšana tirdzniecībā ar dzīvnieku barību un pārtiku, - prasa integrētu pieeju valsts robežas drošībai.”

Deklarācijā par Māra Kučinska vadītā Ministru kabineta iecerēto darbību (turpmāk – deklarācija) iekšējā drošība minēta kā viens no galvenajiem nacionālās drošības stūrakmeņiem un doti attiecīgi uzdevumi:

-Izbūvēsim un aprīkosim Eiropas Savienības un Latvijas austrumu robežu, lai novērstu valsts drošības apdraudējumu (deklarācijas uzdevums Nr. 84)

-Attīstīsim un stiprināsim pretterorisma spējas, efektīvi izmantojot drošības un tiesībaizsardzības iestāžu resursus (deklarācijas uzdevums Nr. 85).

Saskaņā ar Robežsardzes likuma 2.pantu Valsts robežsardzes funkcijas ir valsts robežas neaizskaramības nodrošināšana un nelegālās migrācijas novēršana.

Lai nodrošinātu efektīvu Valsts robežsardzes funkciju izpildi, laika posmā no 1997.gadam līdz 2007.gadam izveidota Latvijas Republikas ārējās robežas nekustamā īpašuma infrastruktūra, tostarp izbūvētas Valsts robežsardzes struktūrvienību ēkas, degvielas uzpildes stacijas, sakaru un novērošanas torņi un peldošo līdzekļu atbalsta bāzes.

Valsts robežsardze uzdevumu veikšanai izmanto Ministru kabineta 2010.gada 27.jūlija noteikumos Nr.675 „Noteikumi par robežpārbaudei un robežuzraudzībai nepieciešamajiem tehniskajiem līdzekļiem” noteiktos tehniskos līdzekļus, tajā skaitā:

- sauszemes transportlīdzekļus – robežsargu norīkojumu personāla pārvietošanai, patrulēšanai, kā arī robežpārkāpēju vajāšanai, aizturēšanai un pārvietošanai un valsts robežas infrastruktūras uzturēšanai;

- kuģošanas līdzekļus – valsts robežas jūrā un teritoriālās jūras uzraudzībai, iekšējo ūdeņu kontrolei, pārkāpēju konstatēšanai, vajāšanai, aizturēšanai un pārvietošanai;

- apvidus novērošanas un kustības atklāšanas sistēmas, dienas un nakts optiskas novērošanas iekārtas, kuru optimālai izmantošanai gar valsts robežu izvietoti novērošanas torņi – valsts robežas, pierobežas joslas un pierobežas vizuālajai kontrolei, robežpārkāpumu konstatēšanai, robežpārkāpēju atrašanās vietas apvidū atklāšanai.

Eiropas Aģentūras operatīvās sadarbības vadībai pie Eiropas Savienības dalībvalstu ārējām robežām (FRONTEX) sniegtie dati liecina par Eiropas Savienības ārējās robežas nelikumīgas šķērsošanas gadījumu, ar mērķi personām nokļūt Eiropas Savienības valstīs, vairākkārtēju pieaugumu. Saskaņā ar Valsts robežsardzes sniegto informāciju 2013.gadā par ārējās robežas nelikumīgu šķērsošanu aizturētas 66 personas, 2014.gadā – 144 personas un 2015.gadā – 476 personas, kas liecina par ārējās robežas nelikumīgas šķērsošanas gadījumu strauju kāpumu.

Ņemot vērā minēto, ir svarīgi stiprināt Latvijas Republikas valsts robežas drošību, sakārtojot izveidoto ārējās robežas nekustamā īpašuma infrastruktūru un robežapsardzībā izmantojamo kuģošanas līdzekļu atbalsta bāzi.

**II. Situācijas raksturojums**

**1.Ārējās robežas infrastruktūras nekustamā īpašuma objektu apraksts**

Pamatojoties uz Iekšlietu ministrijas 2007.gada 19.jūnija rīkojumu Nr.1319 „Par Iekšlietu ministrijas valdījumā esošo valsts nekustamo īpašumu pārvaldīšanas koncepciju”, lai atbrīvotu Iekšlietu ministrijas padotībā esošās iestādes no tām neraksturīgu funkciju veikšanas un izveidotu efektīvu nekustamo īpašumu apsaimniekošanas sistēmu Nodrošinājuma valsts aģentūra (turpmāk – Aģentūra) ir pārņēmusi Iekšlietu ministrijas un tās padotībā esošo iestāžu, tajā skaitā Valsts robežsardzes nekustamo īpašumu pārvaldīšanas un apsaimniekošanas funkcijas.

Saskaņā ar Ministru kabineta 2012.gada 11.decembra noteikumu Nr.839 “Nodrošinājuma valsts aģentūras nolikums” (turpmāk – nolikums) 3.1. un 3.2. punktā noteikto Aģentūra apsaimnieko un pārvalda Iekšlietu ministrijas un tās padotībā esošo iestāžu īpašumā, valdījumā vai lietošanā esošos nekustamos īpašumus, tostarp ārējās robežas infrastruktūras nekustamā īpašuma objektus (turpmāk – nekustmā īpašuma objekti), kā arī organizē iestāžu darbības nodrošināšanai nepieciešamo būvju būvniecību, rekonstrukciju un renovāciju.

Nekustamā īpašuma objektu izbūve un atjaunošana tika plānota un veikta 1997.- 2007. gadā Valsts investīciju programmas „Valsts austrumu robežas attīstība” un Šengenas konvencijas finanšu programmas ietvaros. Aģentūra, pēc nekustamā īpašuma objektu pārņemšanas, 2014.gadā to kārtējā remonta nodrošināšanai ir ieguldījusi 33 962 *euro*, 2015.gadā 36 565 *euro*, būvju kapitālajos remontos un būvniecībā 2014.gadā 21 283 *euro*, 2015.gadā 352 583 *euro*.

Saskaņā ar nolikumu, atbilstoši Ministru kabineta 2011.gada 6.decembra noteikumu Nr.934 „Noteikumi par valsts nekustamā īpašuma pārvaldīšanas principiem un kārtību” 3.1. un 3.2. punktā noteiktajam plānojot Aģentūrai veicamos pasākumus nekustamo īpašumu apsaimniekošanas un pārvaldīšanas jomā 2016.gadam, konstatēts, ka plānoto finanšu līdzekļu apjoms ir nepietiekams, lai nodrošinātu nekustamā īpašuma objektu tehnisko stāvokli, atbilstoši Valsts robežsardzes uzticēto uzdevumu efektīvai pildīšanai nepieciešamajam.

Gar ārējo robežu izvietotas kopumā piecpadsmit Valsts robežsardzes robežapsardzības nodaļas (turpmāk – nodaļas). Vairākās nodaļās, kā arī Valsts robežsardzes Galvenās pārvaldes un teritoriālo pārvalžu telpās, to neatbilstošā tehniskā stāvokļa dēļ, nav iespējams nodrošināt Ministru kabineta 2009.gada 28.aprīļa noteikumos Nr.359 „Darba aizsardzības prasības darba vietās” noteiktos apstākļus (atbilstošu gaisa temperatūru un mitrumu telpās un telpu apgaismojumu). Tādējādi tiek apgrūtināta kvalitatīva Robežsardzes likuma 13.pantā noteikto Valsts robežsardzes uzdevumu izpilde.

Ņemot vērā iepriekš minēto, ir aprēķināts nodaļu un Valsts robežsardzes pārvalžu ēku atjaunošanai nepieciešamais papildu finansējums 2 040 770 *euro* apmērā, tajā skaitā 2017.gadā 670 370 *euro*, 2018.gadā 750 340 *euro*, 2019.gadā 620 060 *euro*. Jāņem vērā, ka finansējuma apjoms var tikt precizēts pēc nekustamā īpašuma objektu atjaunošanai nepieciešamo būvprojektu izstrādes.

Saskaņā ar IBM koncepcijā noteikto, uzlabojot Valsts robežsardzes mobilitāti ir atjaunota transportlīdzekļu bāze, ko izmanto robežsargu norīkojumu personāla pārvietošanai, patrulēšanai, robežpārkāpēju vajāšanai, aizturēšanai un pārvietošanai, kā arī Latvijas Republikas valsts robežas joslas uzturēšanai. Lai nodrošinātu transportlīdzekļu ilgtspējīgu ekspluatāciju, pasargājot tos no nelabvēlīgu laika apstākļu ietekmes, nodaļās ir nepieciešams izveidot nojumes transportlīdzekļu novietošanai. Minēto pasākumu nodrošināšanai nepieciešams papildu finansējums 1 052 000 *euro* apmērā, tajā skaitā 2017.gadā 88 750 *euro*, 2018.gadā 806 250 *euro*, 2019.gadā 157 000 *euro*.

Lai optimizētu Valsts robežsardzes rīcībā esošo transportlīdzekļu bāzes izmantošanu, samazinot nelietderīgi nobrauktos kilometrus ar mērķi uzpildīt degvielu, nodaļās ir izbūvētas degvielas uzpildes stacijas, kuras uz šo brīdi nav iespējams pilnvērtīgi izmantot funkcionālu defektu – tādu kā negraduēti rezervuāri un nolietotas degvielas uzpildes pistoles, dēļ. Degvielas uzpildes staciju atjaunošanai ir nepieciešams papildu finansējums 102 110 *euro* apmērā, tajā skaitā 2017.gadā 102 110 *euro*.

Aptuveni 7% ārējās robežas iet pa purvainu apvidu, pa kuru nav iespējama pārvietošanās bez specializētiem transportlīdzekļiem (kādus aizvien biežāk izmanto likumpārkāpēji), turklāt viena trešā daļa ārējās robežas pavasara plūdu ietekmē regulāri tiek pārpludināta. Svarīga loma robežapsardzības nodrošināšanai iepriekš aprakstītajos robežas posmos ir novērošanas torņiem, kas izvietoti gar ārējo robežu, un uz tiem uzstādītajām tālas darbības videonovērošanas un termālajām kamerām. Atbilstoši nolikumā noteiktajam, 2014.gadā noslēgtā līguma Nr.IeM NVA 2014/90-Pak ietvaros, Aģentūra organizēja gar ārējo robežu izvietototo novērošanas torņu apsekošanu. Novērošanas torņu apsekošanas rezultātā secināts, ka lai nodrošinātu to efektīvu izmantošanu, ir nepieciešams veikt torņu atjaunošanu. Lai veiktu novērošanas torņu atjaunošanas darbus ir nepieciešams papildu finansējums 337 030 *euro* apmērā, tajā skaitā 2017.gadā 33 980 *euro*, 2018.gadā 217 050 *euro*, 2019.gadā 86 000 *euro*.

Kopumā nekustamā īpašuma objektu stāvokļa uzlabošanai ir nepieciešams papildu finansējums 3 531 910 *euro* apmērā, tajā skaitā 2017.gadā 895 210 *euro*, 2018.gadā 1 773 640 *euro*, 2019.gadā 863 060 *euro* (aprēķins 1.pielikumā).

**2**. **Robežapsardzībā izmantojamo kuģošanas līdzekļu atbalsta bāzes apraksts**

Saskaņā ar Robežsardzes likuma 13.panta 101.punktu viens no Valsts robežsardzes uzdevumiem ir: „uzraudzīt noteikumu par kuģošanas līdzekļu satiksmi iekšējos ūdeņos ievērošanu jūras ostās, kurās ir noteiktas valsts robežas šķērsošanas vietas, un iekšējos ūdeņos, pa kuriem saskaņā ar Latvijas Republikai saistošām starptautisko tiesību normām un starptautiskajiem līgumiem ir noteikta Latvijas Republikas valsts sauszemes robeža.”

2007. gadā ekspluatācijā tika pieņemti „Valsts robežsardzes peldošo līdzekļu atbalsta punkts” – Fabrikas ielā 12A, Ventspilī, un „Kuteru atbalsta bāze” – Stūrmaņu ielā 1G, Rīgā. Minētie nekustamā īpašuma objekti izbūvēti Šengenas konvencijas finanšu programmas ietvaros, ar mērķi uzlabot robežapsardzības mobilitāti jūrā.

Valsts robežsardzes peldošo līdzekļu atbalsta punktā – Fabrikas ielā 12A, Ventspilī (turpmāk – atbalsta punkts), stacionārā piestātne (hidrobūve) atrodas starp atbalsta punkta administratīvās ēkas kuteru uzglabāšanas boksiem un upi, lai nodrošinātu smagās tehnikas pārvietošanos Valsts robežsardzes lietošanā esošo kuteru izcelšanai un nolaišanai ūdenī, kā arī remonta darbu veikšanas laikā. Stacionārās piestātnes un peldošo līdzekļu izvietošanai paredzētā slēgtā angāra konstruktīvo īpatnību dēļ (kuteru novietnes boksu grīda ir izveidota ar slīpumu un ir zemāka kā stacionārā piestātne) lietus ūdens no stacionārās piestātnes iekļūst kuteru novietnes boksos. Rezultātā tiek bojāts kuteru novietnes grīdas segums un tā slidenuma dēļ ziemas apstākļos apdraudēta personāla drošība. Turklāt krasta līnijas erozijas rezultātā jau tuvākajā laikā ir iespējami atbalsta punkta teritorijā esošā piebraucamā ceļa bojājumi, īpaši ņemot vērā faktu, ka šo ceļu izmanto arī smagā tehnika kuteru izcelšanai no ūdens vai nolaišanai ūdenī. Ceļa bojājuma gadījumā būs liegta visa veida autotransporta pārvietošanās atbalsta punkta teritorijā, kas padarīs neiespējamu ugunsdrošības prasību ievērošanu un būtiski kavēs Valsts robežsardzes Ventspils pārvaldes Jūras robežuzraudzības dienesta uzdevumu izpildi.

Kuteru atbalsta bāzē – Stūrmaņu ielā 1G, Rīgā, (turpmāk – atbalsta bāze), lai nodrošinātu kutera uz gaisa spilvena mobilitāti, to nolaižot un izceļot no ūdens, ir jāizbūvē slips. Lai nodrošinātu kutera uz gaisa spilvena operatīvu pārvietošanu, slipa slīpumam jābūt aptuveni trīs grādu leņķī.

Atbalsta bāzē kuteru novietošanai ir izbūvēta atklāta nojume. Ņemot vērā, ka kuteri ir paredzēti arī kuģošanai ziemas laikā, to turēšana šādos apstākļos ziemas laikā ir nepieļaujama, jo var izraisīt kuteru daļu neatgriezeniskus bojājumus (sala apstākļos, pēc atrašanās ūdenī slapjiem kutera „svārkiem” ir iespējas piesalt pie nojumes betona grīdas). Neveicot atbalsta bāzes ēku un būvju stāvokļa uzlabošanu, būtiski palielinās laiks, kas nepieciešams kutera sagatavošanai lietošanai, kā arī palielinās iespējamo negadījumu risks, veicot kutera pārvietošanu.

Atbalsta punkta un atbalsta bāzes stāvokļa uzlabošanai nepieciešams papildu finansējums 371 759 *euro* apmērā, tajā skaitā 2017.gadā 132 359 *euro*, 2018.gadā 140 800 *euro*, 2019.gadā 98 600 *euro* (aprēķins 2.pielikumā).

**III. Priekšlikumi turpmākai rīcībai**

Lai uzlabotu nekustamā īpašuma objektu, robežapsardzībā izmantojamo atbalsta punkta un atbalsta bāzes tehnisko stāvokli, Iekšlietu ministrijai nepieciešami papildu finanšu līdzekļi 3 903 669 *euro* apmērā.

Ņemot vērā iepriekš minēto, Iekšlietu ministrija ierosina: nekustamā īpašuma objektu, atbalsta punkta un atbalsta bāzes tehniskā stāvokļa uzlabošanai nepieciešamo papildu finanšu līdzekļu pieprasījumu izskatīt Ministru kabinetā likumprojekta „Par vidējā termiņa budžeta ietvaru 2017., 2018., un 2019.gadam” un likumprojekta „Par valsts budžetu 2017.gadam” sagatavošanas procesā kopā ar visu ministriju un citu centrālo valsts iestāžu jauno politikas iniciatīvu pieteikumiem.

Iekšlietu ministrs R.Kozlovskis

Vīza: valsts sekretāre I.Pētersone – Godmane

25.07.2016. 13:30

1668

Krilova, 67219619

[sandra.krilova@agentura.iem.gov.lv](mailto:sandra.krilova@agentura.iem.gov.lv)